Ο ακριβότερος δρόμος στα ενοίκια είναι η Λήδρας

Τα πιο ακριβά ενοίκια καταστημάτων στη Λευκωσία έχει η οδός Λήδρας με την τιμή ανά τετραγωνικό μέτρο να είναι €30 με €35 τον μήνα και στη Λεμεσό η οδός Ανεξαρτησίας με την τιμή ενοικίασης να είναι €20 έως €40 τον μήνα. Η Κύπρος μέχρι πριν λίγα χρόνια διέθετε στο ενεργητικό της ως ακριβότερη εμπορική οδό τη Μακαρίου, με αρκετά μαγαζιά και ενοίκια τα οποία ήταν υψηλά. Εδώ και χρόνια τα δεδομένα είναι διαφορετικά.

Σύμφωνα με τη μελέτη του γραφείου Δανός και Συνεργάτες, μέλος του διεθνούς οργανισμού BNP Paribas Real Estate, στην οδό Μακαρίου στην πρωτεύουσα το ενοίκιο καταστήματος ανά τετραγωνικό μέτρο είναι €20 με €25, όπως και στη Στασικράτους. Όσον αφορά στις τιμές γραφείων, εισόδημα με ποσοστό απόδοσης μεταξύ 5,5%-7% αποφέρουν τα γραφεία πρώτης κλάσης σε προνομιακές περιοχές των οποίων η ζήτηση έχει αυξηθεί.

ΔΙΑΒΑΣΤΕ ΕΠΙΣΗΣ: Ενοίκια–χρυσάφι στη Λευκωσία

Το 2017 υπήρχε ζήτηση κυρίως για ενοικιάσεις γραφείων Grade A. Με βάση τα στοιχεία του γραφείου Δανός, οι τιμές γραφείων κατηγορίας Α είναι κοντά στις €3.500 το τ.μ στη Λευκωσία, φθάνουν τις €5.000 το τ.μ στη Λεμεσό, είναι πάνω από €2.000 το τ.μ στη Λάρνακα και κοντά στη ζώνη των €2.000 στην Πάφο και την επαρχία Αμμοχώστου. Τα ενοίκια των γραφείων κατηγορίας Α είναι στα €14 το τ.μ στη Λευκωσία, στα €18 το τ.μ στη Λεμεσό, στα €10 το τ.μ στη Λάρνακα, πάνω από €8 το τ.μ στην Πάφο και πάνω από €6 το τ.μ στην επαρχία Αμμοχώστου.

Σύμφωνα με το γραφείο Δανός, θετική εξέλιξη του δεύτερου εξαμήνου του 2017 είναι το γεγονός ότι η αγορά εφοδιασμού έχει ελαφρώς ανακάμψει. Η εν λόγω αγορά είναι υπό διερεύνηση από εταιρείες που σχετίζονται με τον τομέα της ενέργειας και των μεταφορών.

Σε σχέση με τις κατοικίες, την πρωτιά και με διαφορά στις πιο ακριβές κατοικίες μπροστά στη θάλασσα έχει η Λεμεσός ανεβάζοντας τον πήχη για απόκτηση σπιτιού με υλικά υψηλής ποιότητας και μέχρι 5 ετών. Σύμφωνα με τα στοιχεία της εταιρείας Δανός και Συνεργάτες, στη Λεμεσό το κόστος ανά τετραγωνικό φθάνει τις €12.000, στη Λάρνακα, στην Πάφο και στην επαρχία Αμμοχώστου είναι κοντά στις €6.000.

ΔΙΑΒΑΣΤΕ ΑΚΟΜΗ: €1.500 ενοίκιο για μία μόνο νύκτα

Οι ανεξάρτητες οικίες με υλικά υψηλής ποιότητας και θέα τη θάλασσα είναι κοντά στις €7.000 το τ.μ στη Λεμεσό, κάτω από τις €4.000 στη Λάρνακα και κοντά στις €3.000 το τ.μ για Πάφο και επαρχία Αμμοχώστου. Πιο ακριβή στις τιμές της κύριας κατοικίας με υλικά ψηλής ποιότητας είναι η Λευκωσία με τιμές στη ζώνη των €5.000 το τ.μ, η Λεμεσός με €4.000 το τ.μ, η Λάρνακα, η Πάφος και η επαρχία Αμμοχώστου κοντά στις €2.000 το τ.μ. Όσον αφορά στην απόκτηση διαμερισμάτων με υλικά υψηλής ποιότητας και μέχρι πέντε ετών, την πρωτιά την έχει πάλι η Λεμεσός.

Το κόστος για την απόκτηση διαμερίσματος μπροστά στη θάλασσα κοστίζει κοντά στις €8.000 το τ.μ, στη Λάρνακα, στην Πάφο και στην επαρχία Αμμοχώστου οι τιμές είναι πιο κάτω από τις €5.000 το τ.μ. Τα κόστος των πολυτελών διαμερισμάτων με θέα τη θάλασσα βρίσκεται στη ζώνη των €3.500 στη Λεμεσό, στη Λάρνακα είναι πάνω από €2.000, ενώ στην Πάφο και στην επαρχία Αμμοχώστου είναι κάτω από €2.000 το τ.μ.